Okresná prokuratúra Banská Bystrica 
Partizánska cesta 1, 975 63 Banská Bystrica 1

Číslo: 2 Pv 299/10/6601	Banská Bystrica, 09.10.2015 
EEČ : 2-45-192-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 498/2008 Zbierky zákonov 

Rozhodol: 	prokurátorka Okresnej prokuratúry Banská Bystrica 

Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného  
XXXXX
	dátum narodenia: XXXXX
	miesto narodenia: XXXXX 
	trvalé bydlisko: XXXXX XXXXX, Taliansko
	väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 498/2008 Zbierky zákonov 

na tom skutkovom základe, že:

od 09.07.2008 si okrem splátky za mesiac december 2009 minimálne do 30.01.2012 neplní zákonnú vyživovaciu povinnosť voči synovi XXXXX, narodenému 24.11.1997, napriek tomu, že rozsudkom Okresného súdu Banská Bystrica spisovej značky 31P/317/2006-185 z 28.05.2008, právoplatným 09.07.2008 bol zaviazaný prispievať na jeho výživu sumou po 55,- € vždy do 15. dňa v mesiaci vopred do rúk matky dieťaťa XXXXX, narodenej 25.02.1971, trvalým bydliskom XXXXX, okres Banská Bystrica, pričom k 30.01.2012 predstavoval dlh na výživnom sumu 1 980,- €  

lebo trestné stíhanie je neprípustné, preto že  tak ustanovuje medzinárodná zmluva  
 
Odôvodnenie:
V uvedenej trestnej veci bolo vyšetrovateľom Odboru kriminálnej polície Okresného riaditeľstva Policajného zboru Banská Bystrica pod číslom ORP-940/1-OVK-BB-2011 vedené trestné stíhanie obvineného štátneho občana Talianskej republiky XXXXX, narodeného XXXXX, trvalým bydliskom XXXXX, XXXXX, Talianska republika, za prečin zanedbania povinnej výživy podľa § 207 odsek 1, odsek 3 písmeno b) Trestného zákona, ktorého sa dopustil  na tom skutkovom základe, že od 09.07.2008 si okrem splátky za mesiac december 2009 minimálne do 30.01.2012 neplní zákonnú vyživovaciu povinnosť voči synovi XXXXX, narodenému 24.11.1997, napriek tomu, že rozsudkom Okresného súdu Banská Bystrica spisovej značky 31P/317/2006-185 z 28.05.2008, právoplatným 09.07.2008 bol zaviazaný prispievať na jeho výživu sumou po 55,- € vždy do 15. dňa v mesiaci vopred do rúk matky dieťaťa XXXXX, narodenej 25.02.1971, trvalým bydliskom XXXXX XXXXX okres Banská Bystrica, pričom k 30.01.2012 predstavoval dlh na výživnom sumu 1 980,- €. Trestné stíhanie bolo pôvodne začaté a obvinenie vznesené za prečin zanedbania povinnej výživy podľa § 207 odsek 1 Trestného zákona. Vzhľadom na dobu neplnenia si vyživovacej povinnosti bola právna kvalifikácia následne upravená. Po zabezpečení všetkých dostupných dôkazov vyšetrovateľ v zmysle § 228 odsek 2 písmeno d) Trestného poriadku trestné stíhanie na území Slovenskej republiky prerušil z dôvodu, že sa navrhovalo odovzdanie trestného stíhania do cudziny. 

Následne okresný prokurátor v Banskej Bystrici svojou žiadosťou číslo 2 Pv 299/10-36 zo dňa 08.06.2012 požiadal príslušný kompetentný orgán Talianskej republiky cestou Medzinárodného odboru Generálnej prokuratúry Slovenskej republiky o prevzatie trestného stíhania obvineného XXXXX.

Dožiadaný justičný orgán Talianskej republiky podanej žiadosti vyhovel. Dňa 28.08.2015 mi bolo cestou nadriadenej prokuratúry doručené právoplatné meritórne rozhodnutie, a to kópia rozsudku sudcu Súdu v Asti číslo 1605/14 zo dňa 21.10.2014, právoplatného dňa 11.12.2014, ktorým bol XXXXX podľa § 530 odsek 2 talianskeho Trestného poriadku zbavený obvinenia z trestného činu podľa § 570 odsek 1, odsek 2 talianskeho Trestného zákona. Sudca na základe dokazovania a prešetrenia osobných pomerov obvineného skonštatoval, že jeho konanie nie je trestným činom. Objektívne bolo preukázané, že obvinený neplatil výživné pre nedostatok finančných prostriedkov, ku ktorému došlo bez viny obvineného. Podľa talianskeho práva preto jeho konanie nemožno posúdiť a potrestať podľa trestnoprávnych predpisov. 
 
Uznesením podľa § 228 odsek 5 Trestného poriadku som rozhodla o pokračovaní v trestnom stíhaní, ktoré bolo pred odovzdaním veci do Talianskej republiky vedené v Slovenskej republike. 

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. V tomto prípade by išlo o dôvod neprípustnosti trestného stíhania v zmysle ustanovenia § 9 odsek 1 písmeno g) Trestného poriadku, podľa ktorého trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

Podľa článku 48 odsek 6 Zmluvy medzi Československou socialistickou republikou a Talianskou republikou o právnej pomoci v občianskych a trestných veciach, podpísanej dňa 06.12.1985 v Prahe, dožadujúca zmluvná strana (strana, ktorá odovzdala trestné konanie) upustí s konečnou platnosťou od trestného stíhania alebo výkonu rozhodnutia, ak obvinený bol právoplatne oslobodený alebo odsúdený a trest bol úplne vykonaný, nemôže byť ďalej vykonávaný alebo mu bola udelená milosť alebo amnestia.  

Vzhľadom na to, že v trestnej veci XXXXX bolo sudcom talianskeho súdu v Asti právoplatne rozhodnuté, s poukázaním na vyššie uvedené skutočnosti  som rozhodla tak, ako je uvedené vo výrokovej časti tohto uznesenia.   

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresná prokuratúra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)  

	Mgr. Zuzana Gengelová 
	 prokurátorka